Vista l'Ordre EMO/312/2012, de 8 d'octubre, per la qual s'estableixen les bases reguladores que han de regir la concessió de subvencions per a projectes innovadors i experimentals cofinançades pel Fons Social Europeu i s'obre la convocatòria per a l'any 2012.
(DOGC núm. 6237, de 22.10.2012).
Atès que la Llei 38/2003, de 17 de novembre, general de subvencions estableix que el beneficiari únicament podrà subcontractar, totalment o parcialment, l'activitat quan la normativa reguladora de la subvenció així ho prevegi, i essent necessari especificar el percentatge subcontractat en relació a cadascunes de les actuacions subvencionades individualment amb la finalitat de poder certificar a FSE totes les actuacions contractades en base a l'Ordre EMO/312/2012, de 8 d'octubre.
Vist el que estableix el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (BOE núm. 176, de 25.7.2006);
Vist el Decret 170/2012, de 27 de desembre, pel qual s'estableixen els criteris d'aplicació de la pròrroga dels pressupostos de la Generalitat.
Vistos els preceptes legals esmentats, a proposta del Servei d'Ocupació de Catalunya, amb informe previ de l'Àrea Jurídica de la Secretaria d'Ocupació i Relacions Laborals de la Intervenció Delegada del Departament d'Empresa i Ocupació, escoltat el Consell de Direcció del Servei d'Ocupació de Catalunya i de conformitat amb el que disposa l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989), en ús de les facultats que em són atribuïdes.
Aquesta Ordre té per objecte modificar l'apartat c) de la base 14.3.1 de l'Ordre EMO/312/2012, de 8 d'octubre, per la qual s'estableixen les bases reguladores que han de regir la concessió de subvencions per a projectes innovadors i experimentals cofinançades pel Fons Social Europeu i s'obre la convocatòria per a l'any 2012.
Modificació de l'apartat c) de la base 14.3.1
Es modifica l'apartat c) de la base 14.3.1 de l'Ordre EMO/312/2012, de 8 d'octubre, que queda redactada de la manera següent:
En totes les contractacions realitzades amb tercers per a la prestació de serveis o per a l'adquisició de subministraments, s'haurà de formalitzar mitjançant un contracte per escrit i haver demanat prèviament, com a mínim, un pressupost.
En el cas que l'entitat beneficiària de l'ajut entri dins del marc d'aplicació el Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic, s'haurà de regir pel que estableix l' esmentada normativa.
Quan aquesta normativa no li sigui d'aplicació a l'entitat beneficiària i si l' import de la despesa per a l'adquisició de subministraments o prestació de serveis de consultoria o assistència tècnica supera de manera individualitzada la quantia de 18.000 euros, el procediment de contractació haurà de complir el principi de concurrència, sol·licitant per escrit un mínim de tres ofertes de diferents proveïdors abans de contraure el compromís per a la prestació del servei o el lliurament del bé, excepte si per les especials característiques de la despesa no hi ha en el mercat un nombre suficient d'empreses que el subministrin o el prestin.
L'elecció entre les ofertes presentades es realitzarà conforme els criteris d'eficiència i economia i s'haurà de justificar expressament en una memòria firmada pel responsable de la contractació.
Quan l'activitat concertada amb tercers superi el 20% de l' import de la subvenció, i l' import sigui superior a 60.000 euros, la formalització del contracte l'haurà d'autoritzar prèviament l'òrgan concedent i haurà de complir amb el principi de publicitat, mitjançant la publicació d'un anunci en qualsevol mitjà de difusió que permeti el coneixement més ampli possible d'empreses interessades en la licitació.
No es pot fraccionar un contracte per tal de disminuir-ne la quantia i eludir el compliment dels requisits exigits als apartats anteriors.
El beneficiari podrà contractar amb tercers fins el cent per cent del cost de l'acció subvencionada.
En qualsevol cas, el valor total de les contractacions de serveis externs estarà limitat al 75% del cost total del projecte.
En els supòsits de contractació de serveis, els contractistes quedaran obligats només davant de l'entitat beneficiària, que assumirà la total responsabilitat de l'execució de l'activitat subvencionada davant l'autoritat concedent.
Els contractistes estaran subjectes al deure de col·laboració amb les actuacions de seguiment i control previstes en aquestes bases per permetre una adequada verificació del compliment dels requisits establerts.
No es podran realitzar contractacions amb persones o entitats vinculades a l'entitat beneficiaria o col·laboradora del projecte, d'acord amb l'article 68.2 del Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, general de subvencions.
En cap cas es podran contractar activitats que, augmentant el cost total del projecte, no aportin valor afegit al seu contingut.
Aquesta Ordre serà d'aplicació a les accions subvencionades en base a l'Ordre EMO/312/2012, de 8 d'octubre, per la qual s'estableixen les bases reguladores que han de regir la concessió de subvencions per a projectes innovadors i experimentals cofinançats pel Fons Social Europeu i s'obre la convocatòria per a l'any 2012.
Barcelona, 13 de setembre de 2013